সিএসএ টি২০ চ্যালেঞ্জ
সিএসএ টি২০ চ্যালেঞ্জ বা স্পনসরজনিত কারণে বেটওয়ে টি২০ চ্যালেঞ্জ হল ক্রিকেট সাউথ আফ্রিকা পরিচালিত দক্ষিণ আফ্রিকার ঘরোয়া টি২০ ক্রিকেট লিগ। ২০০৩–০৪ মরসুমে প্রথম অনুষ্ঠিত হয়েছিল। ২০০৭–০৮ মরসুমে অতিরিক্ত দল হিসেবে জিম্বাবুয়ে অংশগ্রহণ করেছিল। ২০১৮–১৯ মরসুমে সিএসএ ঘোষণা করে যে, এটিই হবে এই প্রতিযোগিতার শেষ মরসুম। এই সময়ে দক্ষিণ আফ্রিকায় ঘরোয়া ক্রিকেটে বদল আনার চেষ্টা করা হয়েছিল। তাছাড়া ফ্র্যাঞ্চাইজ ক্রিকেট লিগ ম্যাজান্সি সুপার লিগ শুরু হলে এই প্রতিযোগিতা পরিচালনায় সংকট সৃষ্টি হয়। আবার ২০২০-এ, কোভিড-১৯ মহামারীর জন্য ম্যাজান্সি সুপার লিগ বাতিল ঘোষিত হলে, সিএসএ টি২০ চ্যালেঞ্জ অনুষ্ঠিত হয়। ২০২১ সাল থেকে ম্যাজান্সি সুপার লিগ এই প্রতিযোগিতার সাথে জুড়ে যায়।